**Templul de zăpadă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe unde mi-au migrat oare cocorii

De m-au lăsat pe-o margine de toamnă

Să gust din amintiri zațul licorii

Ce l-ai vărsat în sufletul meu, doamnă?

Noiembrie se spală de păcate,

Când trece la galop, nici nu mă vede,

Nu are strop de personalitate

Așa de iute spre apus purcede.

Îmi amintesc de alt brumar... Ce toamnă

Era atunci, cum fulguia pe stradă,

Mă așteptai zâmbind! Ce mult înseamnă

Să ne iubim în temple de zăpadă!

- Când zilele se şterg cu nepăsare

Şi nopţile pe gheață-şi plimbă trena

C-un gest absent notez în calendare

Excursii la Paris, plimbări pe Sena...

Oriunde-aş fi tot nu-s destul de-aproape,

Suficient nu-mi este niciodată,

Veneţia s-a înecat sub ape,

Eu cum mă ştii... La fel de complicată...

Trăiesc din amintiri, cinez devreme,

La "Atrium", sub streaşina amiezii,

Privesc pe geam, oftez din vreme-n vreme

Şi te aştept în templele zăpezii.

Ioan Grigoraș Liliana Trif